
søknad om IVERKSETTING AV fellingstillatelse på skadebjørn - Søker: gunnarFJELL beiteområde v/Dag østborg – 7884 SØRLI
Saksbehandler: Even E N Haugereid, jordbrukssjef

Vedlagte dokumenter:
1. Brev fra direktoratet for naturforvaltning datert 31.05.02: Betinget fellingstillatelse på jerv, bjørn og ulv 2002/2003.

2. Sak 043/02 i Utvalg for næring og utvikling: Kriterier for iverksettelse av      fellingstillatelser på bjørn 2002.

3. Kart over jaktområdet.

4. Utskrift fra SNO over bjørneslåtte dyr pr 02.09.02

Hjemmel: 

1. Delegasjonsreglement for Lierne kommune, § 17.

2. Direktoratet for naturforvaltning: Betinget fellingstillatelse på jerv, bjørn og ulv 2002/2003 av 31.05.02.

3. Sak 043/02 i Utvalg for næring og utvikling: Kriterier for iverksettelse av fellingstillatelser på bjørn 2002.

Saksopplysninger:
Gunnarfjell beiteområde v/Dag Østborg, 7884 SØRLI,  søkte muntlig om iverksettelse av fellingstillatelse for  skadebjørn, den 09.09.02 kl 09.00. Søknaden ble framsatt etter at det er funnet tre kadavre i området mot Nils-Kjelsaklumpen i Sørli. To av disse ble funnet på lørdag, og det siste ble funnet i morges. Etter sportegnene å dømme er dette en bjørn som opererer alene. Det er en overskuddsdreper som spiser jur og brystfett.

Av besetningen til Dag Østborg er det hittil i år funnet 17 kadavre. Av disse er 15 antatt eller dokumentert tatt av bjørn. Av besetningen til Kåre Stuenes som beiter i sammme området, er det funnet 12 kadavre hvorav 10 er drept av bjørn. I tillegg har Per Jan Eide mistet to dyr på grunn av bjørn. I hele kommunen er det pr. 02.09.02 funnet 53 kadavre som er antatt eller dokumentert tatt av bjørn. I tillegg kommer de tre nye kadavrene ved Nils-Kjelsaklumpen, tre kadavre i Tunnsjøen, to kadavre hos Trond Kåre Sundvik og fire kadavre hos Arnold Sivertsen, slik at tallet pr i dag er oppe i 65 kadavre tatt av bjørn i hele kommunen. 

Søkeren mener at en akutt situasjon kan være i emning, og at det kan være god sjanse for å ta skadegjøreren ved å gå tidlig inn i situasjonen. Stor aktivitet av ravn i området tyder på at det kan være flere kadavre i nærheten, men saueholderne ønsker ikke å gå inn i området i frykt for å skremme bort skadegjøreren. Det later til å være en bjørn som opererer på egen hånd. Den er observert på innmark ved Skåleseteren, og var da alene. Mye tyder på at dette er den samme skadegjøreren som tok to kadavre i Eikdalen for en tid siden. Det ble også da søkt om fellingstillatelse uten at tillatelse ble gitt. Avstanden fra Nils-Kjelsaklumpen til Eikdalen er ikke stor. Sportegnene kan også tyde på at dette er en skadegjører som har vært på ferde i området i tidligere år.

Heimsanking av sauene er i gang i Gunnarfjellområdet, og det er mye som tyder på at tapene kommer til å bli betydelig større enn antall kadaverfunn skulle tilsi. 

Vurdering:

I kriteriene fra Direktoratet for Naturforvaltning i forbindelse med de betingede fellingstillatelsene gitt til Lierne kommune, heter det blant annet:

Bestandssituasjonen for bjørn og den langsomme veksten i bjørnebestanden tilsier at en generelt, og spesielt innenfor kjerneområdene, må være restriktiv med å gi fellingstillatelser. Med utgangspunkt i at sjansen for tilfeldig å felle ei binne i deler av kjerneområdene opp mot svenskegrensa kan være så høy som 50 %, skal dette tillegges spesiell vekt dersom det oppstår en situasjon som vurderes som så alvorlig at det kan gi grunnlag for å iverksette en fellingstillatelse. Disse områdene vil derfor ha den aller høyeste skadeterskel i forhold til iverksetting av fellingstillatelse.....

Av denne årsak kan evt. gjestående betingede fellingstillatelser inndras dersom det felles binne i områdene, dvs at det ikke bør felles mer enn 1 –en- binne i Nord-Norge og Nord-Trøndelag (inkl. Lierne kommune) og 1 –en- i Sør-Norge.....

Målet med en fellingstillatelse er ikke å regulere en rovviltbestand, men å felle mest mulig bestemte individer knyttet til bestemte situasjoner. For med størst mulig grad av sikkerhet å felle riktig individ er det nøgvendig å utvise en fornuftig bruk av tids- og områdebegrensning av fellingstillatelsen. 

De forebyggende tiltak som gjennomføres i Gunnarfjell beiteområde er:

1. Ekstraordinært tilsyn. Per Stuenes går tilsyn i dette området.

2. Radiosendere på en del sauer. Besetningene til Dag Østborg og Kåre Stuenes har enkeltdyr som går med sendere, slik at saueflokkene blir lettere å lokalisere.

3. Ordinært tilsyn utført av brukerne. Det er kjent at brukerne nytter mye tid til tilsyn med egne dyr, og at de har et nært samarbeid med den kommunale tilsynsmannen.

4. De fleste av brukerne har inngjerda områder der sauene har gått en periode før de ble sluppet i utmarka.

5. Vokterhundprosjektet. Søkerens besetning er ikke med i vokterhundprosjektet.

6. En bruker har alle sauene gående på inngjerda område, innmark og utmark, hele beitesesongen.

De 27 bjørneslåtte kadavrene som er funnet i dette området, er spredd over en lang tidsperiode og over store deler av beiteområdet. De tre siste kadavrene er slått over kort tid på et lite område. Sammenlignet med tidligere år er det få funn av kadavre til denne tid. Tilsynspersonellet melder imidlertid at det er ekstremt vanskelig å finne kadavre i sommer på grunn av tørken og varmen. Derfor må det regnes med store mørketall når det gjelder tap i år. Tallet på heimkomne dyr indikerer også dette. Både Dag Østborg og Kåre Stuenes rapporterer at de mangler mange søyer og at det er kommet heim mye lam uten mødre. 

I Gunnarfjellområdet er det registrert ei binne med unger i sommer. Denne ble sist observert i Penningkeisområdet som er langt øst for det aktuelle skadeområdet. Arvaslibinna befant seg ved peiling 06.09.02 mellom Dalbekken og Høgåsen, altså langt unna Gunnarfjell beiteområde. Direktoratet for naturforvaltnings strenge holdning til felling av binner må tas med i vurderingen av om fellingstillatelse kan iverksettes. Faren for at en binne kan bli felt, er neppe stor dersom det settes i gang jakt i Gunnarfjellet.

Bjørnen som er observert ved Skåleseteren, er enslig. En bjørn som observeres over lang tid på innmark uten at det dukker opp unger, må vurderes å være alene, og sjansene er dermed gode for at det dreier seg om en hannbjørn. 

Med minst tre sauer på samvittigheten på mindre enn tre dager, tyder det på at denne skadegjøreren er mer aktiv enn tidligere i beitesesongen. Trolig ligger det flere kadavre i samme området der de siste tre ble funnet. Dersom søkernes antakelse er riktig om at dette dreier seg om en bjørn som også tidligere år har forsynt seg med sauer fra dette området, vil det ha preventiv virkning for kommende år å felle denne skadegjøreren.

Det bør nevnes at det senere på dagen 09.09.02 også er kommet en søknad fra Trond Kåre Sundvik om fellingstillatelse for Middagsfjell beiteområde etter at to av hans værer ble slått av en stor bjørn innenfor et inngjerda område natt til i dag. Sundvik har fra før mistet 7 dyr på grunn av bjørn, og han mangler et trettitall dyr som han holder på å miste håpet om å finne i live. I Middagsfjell beiteområde er det i sommer observert flere binner med unger. Derfor vil det være betenkelig å sette i gang jakt ved Sundvika selv om det kan tyde på at det var en enslig hannbjørn som slo værene. Det kan være den samme bjørnen som det ble jaktet på i Inderdalen tidligere i uka. Denne søknaden vil bli behandlet som egen sak.

Om bjørnene tilsynelatende har vært lite aktive tidligere i sommer, tyder hendelsene de siste dagene i Gunnarfjell, Sundvika, Tunnsjø og Inderdalen på at aktiviteten nå er stor.

Begrunnelse:

Skadesituasjonen i  Gunnarfjell beiteområde vurderes å være så akutt at fellingstillatelse kan iverksettes på det meste av Gunnarfjell beiteområde med unntak av Penningkeisenområdet. Uttak av en skadegjører som vender tilbake til samme område fra år til år, kan ha preventiv virkning for kommende beitesesonger. 

Klagerett:

Klagefrist 3 - tre - uker fra mottakelsen av dette skriv. Klagen sendes til Lierne kommune, Utviklingsetaten, 7882 Nordli.

VEDTAK:

1. Under henvisning til fullmakt fra Direktoratet for naturforvaltning i brev av 31.05.02, iverksetter Lierne kommune en fellingstillatelse for felling av en - 1 - skadebjørn innenfor deler av Gunnarfjell beiteområde i henhold til vedlagte kart.

2. Fellingstillatelsen gjelder fra mandag 09.09.02 kl 12.00 og varer fram til mandag 16.09.02 kl.12.00. 

3. Fellingstillatelsen kan inndras dersom særlige forhold tilsier det, for eksempel mistanke om at dyret det jaktes på er ei binne.

4. Jakten skal ledes av de oppnevnte jaktlederne for Sørli i Lierne kommune, eller av den jaktlederne bemyndiger.

5. Det vises for øvrig til vedtak i NU-sak 043/02: Kriterier for iverksettelse av fellingstillatelser på bjørn 2002 og brev fra Direktoratet for naturforvaltning av 31.05.02: Betingede fellingstillatelser på jerv, bjørn og ulv 2002/2003.

Nordli, 09.09.02

	Karl Audun Fagerli/sign
	Jenny K Domås

	rådmann
	utviklingssjef


Utskrift sendes til:

Jaktlederne Rune Moen og Daniel Gåsbakk, 7884  SØRLI

Gunnarfjell beiteområde v/ Dag Østborg, 7884  SØRLI

Direktoratet for Naturforvaltning, Tungasletta 2, 7485 TRONDHEIM

postmottak@dirnat.no

Fylkesmannen i Nord- Trøndelag, Miljøvernavdelingen, 7734  STEINKJER

Nordli saualslag v/ Håvard Furulund, 7882 NORDLI

Sørli saualslag v/ Ottar Lyngstad, 7884 SØRLI

Naturvernforbundet i Nord-Trøndelag v/Per Flatberg, Øvergt. 11, 7670  INDERØY

Viltnemnda i Lierne v/Lennart Bergli, 7884  SØRLI

